Напэўна, думка пра вар'яцтва глыбока трапіла ў Надзіну свядомасць, таму што аднойчы ёй прысніўся сон. Нібыта яна пацыентка ці то неўралагічнага аддзялення бальніцы, ці то псіханеўралагічнага дыспансера. Але не "Навінак" — гэта Надзя памятала дакладна. Яна ляжыць на бальнічным ложку. Разам з ёй у палаце знаходзяцца некалькі жанчын. Яны апранутыя ў аблезлыя бальнічныя халаты, а твары іх маюць нейкі бессэнсоўны выраз. Напэўна, іх ужо "накачалі" адпаведнымі прэпаратамі.